## Miguel Barrachina: “Destinarem 89,1 milions d’euros en ajudes per a enfortir el sector agroalimentari i cooperatiu de la Comunitat Valenciana”

*** El conseller ha destacat que l’objectiu d’esta inversió és “augmentar la seua competitivitat, impulsar la modernització del sector, millorar la integració, i facilitar l’accés a la innovació i a les noves tecnologies”
* El pressupost de la Conselleria en inversions per a la província d’Alacant ascendix a 31,7 milions d’euros**

La Conselleria d’Agricultura, Aigua, Ramaderia i Pesca destina este any 2025 un total de 89,1 milions d’euros per a donar suport a la indústria agroalimentària i a les cooperatives de la Comunitat Valenciana.

El conseller, Miguel Barrachina, ha destacat que l’objectiu d’esta inversió és “augmentar la seua competitivitat, impulsar la modernització del sector, millorar la integració, i facilitar l’accés a la innovació i a les noves tecnologies”.

Barrachina ha fet estes declaracions després de la seua visita a Mercalicante, acompanyat de la seua directora, Dolores Mejía, i la regidora de Mercats de l’Ajuntament d’Alacant, Lidia López, i han mantingut una trobada amb representants del recinte alacantí.

“Volem que les nostres cooperatives i empreses continuen liderant el futur del camp valencià. Apostem per un model productiu més modern, sostenible i competitiu que genere ocupació i riquesa”, ha assenyalat.

Mercalicante, societat anònima de capital mixt, s’ha consolidat com un clúster clau al servici de la cadena alimentària. Les empreses que operen en el seu recinte generen una facturació estimada de 485 milions d’euros i donen ocupació directa a 1.000 persones. Si se sumen les ocupacions indirectes, la xifra arriba als 3.619 llocs de treball.

El conseller ha subratllat el paper estratègic d’infraestructures com Mercalicante: “Este tipus de plataformes són motor econòmic, social i logístic del territori i reflectixen el potencial d’un sector que és clau en la nostra economia”.

El conseller ha recordat les bones dades del sector agroalimentari de la Comunitat Valenciana, que va batre rècord d’exportacions en 2024. De fet, ha sigut la primera comunitat quant a valor acumulat de fruita exportada, amb el 36,2 % del total nacional.

“Unes dades que demostren la fortalesa del sector agroalimentari valencià i l’excel·lent treball dels agricultors que cada dia matinen per a donar-nos els millors productes”, ha indicat.

**31,7 milions d’euros per a Alacant**

Barrachina ha destacat que la Conselleria d’Agricultura, Aigua, Ramaderia i Pesca destina 31,7 milions d’euros del pressupost 2025 a inversions a la província d’Alacant.

Entre estes, destaquen les orientades a modernitzar i consolidar les infraestructures que permeten un ús més eficient i sostenible de l’aigua i l’optimització dels recursos hídrics, fonamentals per a la prosperitat de l’agricultura i la qualitat de vida dels alacantins.

Entre les principals inversions destaca la ‘Nova Conducció Marge Esquerre del posttransvasament Xúquer-Vinalopó Fase I’, amb un total de 5.654.150 euros; la ‘Nova conducció marge esquerre del posttransvasament Xúquer-Vinalopó fase II’, el pressupost de la qual ascendix a 11.174.040 euros; i el condicionament i millora d’infraestructures hidràuliques de regadiu en els municipis de San Fulgencio, Crevillent, Catral i Orihuela, amb una inversió de 3.270.710 euros.

Així mateix, la millora i consolidació de la xarxa d’infraestructures hidràuliques per a reg del Baix Segura fase II compta amb un pressupost que ascendix fins als 3.000.000 euros.

Fecha: 09/04/2025